Diari Oficial de la Generalitat Valenciana


Sumari del DOGV 2880, del 29-11-1996 (1996/840199)

RESOLUCIÓ de 25 de març de 1996, de la directora general de Qualitat Ambiental sobre declaració d'impacte ambiental.
--------------------------------------------------------------------------------------------------------------------

### Dades del document

Número de DOGV
:   2880

Data del DOGV
:   29-11-1996

Secció del DOGV
:   ALTRES DISPOSICIONS

Número del document
:   1996/840199


Data del document
:   25-03-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 25 de març de 1996, de la directora general de Qualitat Ambiental sobre declaració d'impacte ambiental.   
Vist l'expedient 021/94-AIA referent a l'explotació de la concessió minera Sant Pau núm. 2.646, al terme municipal d'Albocàsser, promoguda per l'empresa Arcillas y Arenas Refractarias Pandols, SA.  
Vist que el 24 de gener de 1994 el Servei Territorial d'Indústria de Castelló va remetre la documentació, composta pel projecte d'explotació, estudi d'impacte ambiental i pla de restauració,  
Vist que l'estudi d'impacte ambiental inclou tant l'afecció dels terrenys alterats per l'extracció d'arenes silícies (la superfície d'explotació comprén 43.288 m2 dins de les 4 quadrícules mineres sol·licitades en la concessió minera, repartida en dues àrees situades a tots dos costats de la carretera comarcal CS-800) i per les activitats auxiliars d'aquesta que es detallen a continuació, que afecten en part terrenys exteriors a la concessió minera:  
- Ocupació de dues parcel·les de terrenys agrícoles per a l'amuntegament temporal dels materials estèrils i de la terra vegetal per a la seua posterior utilització en la fase de restauració.  
- Condicionament dels accessos des de la Cs-800 a les àrees d'explotació.  
Vist que l'1 de març de 1994 es van consultar els següents organismes:   
- Ajuntament d'Albocàsser.  
- Direcció General de Patrimoni Artístic.  
- Direcció Territorial de Medi Ambient de Castelló.  
Vist que el 12 d'abril l'alcalde de l'Ajuntament d'Albocàsser, d'acord amb el informe tècnic comunica que l'activitat és compatible amb el planejament urbanístic vigent i que no hi ha en l'àrea jaciments arqueològics catalogats per la qual considera viable el referit projecte,  
Vist que, el 21 d'abril de 1994, la Direcció Territorial de Medi Ambient de Castelló informa sobre la necessitat d'establir mesures protectores i correctores sobre el tractament del material edàfic, sobre la canalització de les aigües de vessament i els exemplars aïllats d'espècies protegides. A més indica:  
1) La possible incidència de l'explotació sobre el nivell estàtic que se situa en l'àrea a una cota entre 2 i 3 m respecte a la cota del terreny.  
2) L'àrea d'explotació SE afecta la via pecuària núm. 12 denominada Assagador de la Serra, que haurà de ser respectada com també a la via pecuària Mas d'En Guase, l'adequació de la qual requereix un estudi d'impacte ambiental   
Vist que, el 28 d'abril de 1994, la Direcció General de Patrimoni Artístic informa que la pedrera no afecta en principi el patrimoni arqueològic encara que el promotor queda obligat a la comunicació immediata de qualsevol troballa de tipus arqueològic fortuït, complint la Llei de Patrimoni Històric Espanyol 16/85, de 25 de juny,  
Vist que, el 24 de maig de 1994, la Direcció Territorial d'Indústria i Energia de Castelló va remetre el certificat d'exposició pública tot indicant que no es van produir al·legacions a l'estudi d'impacte ambiental, encara que l'Ajuntament de Sierra Engarcerán va presentar al·legacions referents a la possible afecció de l'aqüífer del qual es proveeix aquesta població. El Servei Territorial d'Indústria informa que va sol·licitar al promotor un estudi hidrogeològic i el va remetre per al seu informe a l'Institut Tecnològic Geominer d'Espanya,  
Vist que es va sol·licitar al promotor que s'aportara l'estudi hidrogeològic per a la seua incorporació a l'estudi d'impacte ambiental i es va presentar el 25 de febrer de 1995,  
Vist que, el 8 de juliol de 1994, es va sol·licitar un informe a la Comissió Territorial d'Urbanisme de Castelló que va comunicar els següents aspectes:  
1) El sòl en què es pretén l'actuació està classificat com a no urbanitzable d'interès en la seua major superfície, en menor proporció, genèric i en superfície rebutjable, en especialment protegit.  
2) Conforme a l'article 8.1. de la Llei 4/1992, de 5 de juny de la Generalitat Valenciana, sobre sòl no urbanitzable comú poden dur-se a terme explotacions de pedreres o extraccions d'àrids o terres, a l'empara del planejament urbanístic.   
D'aquest precepte cap concloure en principi:  
a) Que no cap l'actuació proposada en la part de sòl no urbanitzable especialment protegit on es planteja, si bé en escassa superfície.  
b) Que l'actuació en sòl no urbanitzable comú- d'interès o genèric, en la nomenclatura de les Normes Subsidiàries de Planejament d'Albocàsser- ha de dur-se a terme conforme al planejament urbanístic.   
3) El sòl no urbanitzable d'interès, d'acord amb l'article 96 de les Normes Urbanístiques de les Normes Subsidiàries d'Albocàsser, aprovades definitivament el 23 de febrer de 1993, permet els usos actualment existents i les explotacions agràries i agropecuàries, com també els usos permesos per al sòl no urbanitzable d'especial protecció,- forestals i de repoblació amb espècies vegetals adequades, caça i pesca, esplai, muntanyisme, senderisme, excursionisme, acampada nocturna i aquells que suposen un millor contacte amb la natura-, actuacions de protecció i conservació de l'obra humana, com ara abancalament i semblants, protecció de l'ús i rehabilitació de masies existents, edificacions i instal·lacions d'utilitat pública i interès social i la tala d'arbrat.   
L'esmentat article per a la classe de sòl que es comenta prohibeix la construcció d'edificis o instal·lacions dedicades a activitats que lesionen el valor agrícola i forestal.  
4) En sòl no urbanitzable genèric cabria l'ús pretès, encara que és el sòl en el qual en menor superfície incideix l'actuació.   
L'informe conclou que ja que la major part de la superfície afectada per la concessió minera i la totalitat de la zona que s'ha d'explotar es troba en sòl no urbanitzable interès i l'ús pretès és contrari al valor agrícola que es vol protegir, perquè implica transformació de la seua destinació o naturalesa, l'actuació no troba empara en el planejament urbanístic ni, en conseqüència, en l'article 8.1. de la Llei del Sòl No Urbanitzable esmentada.  
Vist que, com a conseqüència de la comunicació al promotor sobre la incompatibilitat de l'activitat amb el planejament urbanístic vigent, aquest va sol·licitar, el 23 de desembre de 1994, la paralització de l'expedient mentre és tramitada la modificació puntual de les Normes Subsidiàries.  
Atès que la modificació puntual de les Normes Subsidiàries d'Albocàsser va ser sotmesa al procediment d'impacte ambiental i la directora general de Qualitat Ambiental va formular una declaració d'impacte ambiental favorable amb data 21 de setembre de 1995, de manera que, mitjançant la modificació de l'article 96, els usos permesos en el sòl no urbanitzable interès s'equiparen als permesos en la Llei 4/1992 per al Sòl No Urbanitzable Comú,   
Atès que, d'acord amb la documentació aportada per l'Ajuntament d'Albocàsser, la Comissió Territorial d'Urbanisme va aprovar definitivament la modificació puntual de les Normes Subsidiàries en sessió efectuada el 14 de desembre de 1995,   
Atès que l'explotació i les seues activitats auxiliars afecten en distint grau dues vies pecuàries classificades al terme municipal d'Albocàsser: la via pecuària núm. 12 (Assagador de la Serra) es veu afectada per l'extracció de la zona c, a la qual travessa, i pel condicionament de l'accés d'entrada als encontorns de Villagarcía, i la via pecuària núm. 25 (Mas d'en Guase) es veu afectada pel condicionament de la pista 1 des de la Rambla Carbonera fins l'encreuament amb la carretera comarcal CS-800,   
Atès que en la documentació presentada no s'aporten dades sobre la relació material estèril/material aprofitable, per la qual cosa en principi no queda garantida la disponibilitat de materials per a la remodelació topogràfica de l'explotació,  
Atès que s'estima necessari establir un programa de seguiment de la incidència de l'explotació sobre les aigües subterrànies de la zona ja que l'estudi hidrogeològic, aportat pel promotor, reconeix l'afecció als sondejos i extraccions més superficials després d'assolir la zona saturada (estimat en uns 5 anys) i encara que, d'acord amb les dades actuals no preveu, en principi, l'afecció al sondeig de Sierra Engarcerán i brollador de Boix, pel fet d'explotar nivells superiors (80 m.), no la descarta a mitjà termini (15 anys),  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Atès que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Decret 22/996, de 5 de febrer, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental  
Primer  
Estimar acceptable, des del punt de vista ambiental, sense perjudici de les autoritzacions sectorials que li siguen aplicables i en especial la llicència d'activitat, el projecte d'explotació de la concessió minera Sant Pau núm. 2.646, al terme municipal d'Albocàsser, promogut per l'empresa Arcillas y Arenas Refractarias Pandols, SA, d'acord amb la documentació ambiental tramitada i amb el compliment de les següents condicions:  
1) Abans de l'inici de l'explotació, se sol·licitaran les autoritzacions previstes en la Llei 22/94 de Vies Pecuàries, quedant supeditat el condicionament dels accessos i l'explotació de la zona c a la seua obtenció.  
2) S'estableix un termini màxim coincident amb el d'explotació de la zona saturada (estimat en 5 anys en la documentació presentada) per a l'elaboració d'un estudi hidrogeològic detallat que permeta dilucidar l'afecció de l'explotació sobre les aigües subterrànies, quedant supeditada la continuació de l'explotació en la zona saturada als resultats del dit estudi i en especial a la confirmació de la hipòtesi de desconnexió amb l'aqüífer de la Sierra Engarcerán i a la possibilitat d'establiment de mesures correctores adequades per a reposar o compensar els cabals de les sínies i els regs. El dit estudi es presentarà davant el Servei Territorial d'Indústria i Energia, la Confederació Hidrogràfica del Xúquer i la Conselleria d'Agricultura i Medi Ambient per a la seua supervisió.  
3) En tot cas, es garantirà el perfil final previst en el pla de restauració i estudi d'impacte ambiental, encara que no es complisquen les previsions de producció d'estèril de manera que no queden terrenys sota la superfície piezomètrica.   
4) Si en el procés d'explotació de la pedrera es trobaren restes paleontològiques, arqueològiques o etnogràfiques, el titular quedarà obligat a fer saber-ho immediatament a la Conselleria de Cultura i adoptar les mesures pertinents per a la seua protecció i conservació.  
5) El promotor queda obligat a presentar davant el Servei Territorial d'Indústria i Energia, abans del 31 de desembre de cada any, un informe anyal en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, al control piezomètric de la zona, com també qualsevol possible incidència en el desenvolupament d'aquestes. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 25 de març de 1996.- La directora general de Qualitat Ambiental: Gloria Arnandis Boix.